Egpaar, oorsese gas in plaashuis oorval(Argieffoto: Maroela Media) ’n Egpaar van die Oos-Kaap is ongedeerd nadat hulle Woensdagaand in hul huis op ’n plaas tussen Alicedale en Paterson deur vyf gewapende aanvallers oorval en beroof is. Die egpaar het ten tyde van die aanval ’n Amerikaanse gas, wat op die plaas gejag het, gehuisves en dié het vreesbevange en kaalvoet na ’n nabygeleë natuurreservaat gevlug en daar gaan wegkruip. Erica Fox, tot onlangs nog ’n polisiebeampte, vertel aan Maroela Media dat sy en haar man, Andri, net ná 19:00 gesit en televisie kyk het toe hul Jack Russell met ’n spoed by die vertrek inhardloop en histeries begin geblaf het. Die Amerikaanse gas was in dié stadium in ’n ander vertrek besig met ’n oproep. Die egpaar het omgedraai om te kyk waarom die hond so blaf en vyf gewapende aanvallers in hul huis sien staan. Twee van die aanvallers het vuurwapens by hulle gehad en die ander drie was met messe gewapen. Die verdagtes het gesigsmaskers aangehad. “My man het dadelik met hulle in Xhosa begin praat. Twee van hulle het bly Engels praat en ek kon aan hulle aksent en gelaatskleur agterkom dat hulle buitelanders is.” Een van die verdagtes het na Erica (48) gegaan en aangedui dat sy saam met hom moet gaan en haar aan haar bo-arm na die vertrek in die huis waar die kluis gehou word, begelei. Andri (49) se hande is in dié stadium met een van die honde se leibande voor hom vasgebind en hy is aangesê om op die grond te lê. Een van die egpaar se ander honde was saam met Erica en het vreeslik te kere gegaan. Dit het gelyk of die verdagte oorweeg om die hond leed aan te doen en Erica het gevra of sy eers die hond in die slaapkamer kan gaan toemaak. Die verdagte het ingestem. Hulle is vandaar na die slaapkamer en toe na die vertrek met die kluis. Daar gekom het nog twee verdagtes by hulle aangesluit en een het aanhoudend in Engels gevra waar die 9 mm-pistool en kontant is. “Ek het in die hoek gaan staan en weggekyk sodat hulle weet dat ek rustig is en saamwerk. Ek het gehoor dat hulle doenig is in die kluis. Die een [verdagte] wou weer weet waar die kontant is. Ek het gesê ons hou nie kontant aan nie, maar hulle vertel van ’n boksie in die kluis met ’n paar Amerikaanse dollar.” Die verdagtes het vier vuurwapens waaronder twee haelgewere en die dollarnote uit die kluis gesteel. Hulle het toe op juweliersware aangedring. Erica het aangedui dat haar juwele in die slaapkamer is waar die hond toegemaak is. Hulle is na die slaapkamer en toe later weer terug na die vertrek met die kluis. Die verdagtes het later vir Andri ook na die vertrek gebring. “Hulle het gesê ons moet weg van hulle af kniel. Ons het dit gedoen en ek het hardop begin bid. Ons het gewag om uit te vind of hulle ons gaan skiet. “Ek het net gesê: Here, asseblief laat dit nie ons laaste dag op aarde wees nie.” Terwyl hulle weggekyk het, het hulle die deur hoor klap en toe gesluit word. Die egpaar het dadelik opgespring en besluit om ’n paar oomblikke te wag. Hulle het in dié stadium nie geweet waar hul Amerikaanse gas is nie. Andri het later die deur afgeskop en die paar het hulp ontbied. Hulle het na die Amerikaner geroep maar hy was skoonveld. “Ons grootste bekommernis was oor waar ons [gas] was.” Hy is later op die naburige natuurreservaat gevind waar hy weggekruip het. Erica sê die voorval het maar sowat 15 minute geduur. Volgens haar was die aanvallers duidelik uitgeslape en baie kalm. “Ons het elektriese omheining en diefwering en vier honde. As hulle wil inkom, kom hulle in.” Kol. Sibongile Soci, woordvoerder van die polisie, het die voorval aan Maroela Media bevestig. Die polisie het intussen ’n taakspan ontplooi om die verdagtes op te spoor. Niemand is tot dusver al in hegtenis geneem nie. Liziwe Ntshinga, provinsiale polisiekommissaris in die Oos-Kaap, het gesê die vinnige inhegtenisneming van die verdagtes is van die uiterste belang om te verhoed dat hulle ander lede van die gemeenskap “terroriseer”. Die VF Plus het op sy beurt gesê die ANC-regering moet ophou om hom blind te staar teen misdaad in landelike gemeenskappe en sy grondwetlike plig nakom om al sy inwoners te beskerm en veral meer aandag te skenk aan die beveiliging van landelike gemeenskappe. “Die stryd wat Suid-Afrika se landbougemeenskap teen natuurlike elemente voer, is reeds ŉ wesenlike stryd om oorlewing. Daar kan nie van hulle verwag word om ŉ oorlewingstryd teen misdaad óók te voer nie,” sê Piet Mey, VF Plus-LP en dié party se provinsiale leier in die Oos-Kaap.